Só lyk 'n wenlewe | Netwerk24
Só lyk 'n wenlewe
Deur Stephan Joubert 12 Februarie 2019 00:00
In elke sportsoort of beroep weet ons hoe 'n oorwinning lyk. Vreemd genoeg weet ons nie aldag hoe 'n oorwinning op God se terrein lyk nie. Paulus weet. Hy vertel ons in Galasiërs 5:22-23. Dit gebeur wanneer die vrug van die Heilige Gees in jou lewe vorm aanneem.
Paulus praat van die vrug van liefde, vreugde, vrede, geduld, sagmoedigheid, goedheid, geloof, nederigheid en self­beheersing. Dit is die teenoorgestelde van 'n leefwyse wat God net mooi niks aanstaan nie. Paulus beskryf die goor uitvloeisels van so 'n lewe in Galasiërs: 5:19-21. Hy sê dit word gekenmerk deur seksuele immoraliteit, mo­rele korrupsie, vyandskap, onmin, verdeeldheid, jaloesie, dronkenskap en baie meer. Hierdie verloorlewe staan lynreg teenoor 'n wenlewe onder leiding van die Gees.
Paulus sê ons moet tussen hierdie twee leefwyses kies: 'n verloorlewe van verslaafdheid aan al wat 'n vernietigende sonde is of 'n wenlewe van vryheid en vreugde in die Here.